Byt

Byt je súbor miestností (alebo len jedna miestnosť) s príslušenstvom, ktorý je určený na (trvalé) bývanie a tvorí celok; v užšom zmysle musí mať aj vlastné uzavretie. Podobný, ale podľa niektorých definícií odlišný, je pojem bytová jednotka. Podrobnosti definícií pozri nižšie.

Definícia bytu

Právne predpisy 
 „Byt je obytná miestnosť alebo súbor obytných miestností s príslušenstvom usporiadaný do funkčného celku s vlastným uzavretím, určený na trvalé bývanie… Príslušenstvo bytu na účely tohto zákona sú miestnosti, ktoré plnia komunikačné, hospodárske alebo hygienické funkcie bytu.“ (Do júla 2000 platila namiesto tohto ustanovenia definícia z vyhlášky č. 83/1976 Zb.: „Byt je súbor miestností a priestorov pod spoločným uzavretím, ktorý svojím stavebno-technickým a funkčným usporiadaním a vybavením spĺňa požiadavky na trvalé bývanie. Byt musí mať obytný priestor, vlastný uzatvárateľný vstup, predsieň, priestor na varenie, na uskladnenie potravín, pre telesnú hygienu a na umiestnenie záchodovej misy.“)
 „Bytom sa na účely tohto zákona rozumie miestnosť alebo súbor miestností, ktoré sú rozhodnutím stavebného úradu trvalo určené na bývanie a môžu na tento účel slúžiť ako samostatné bytové jednotky“ (Poznámka: Termín bytová jednotka v zákone nie je definovaný)
 „Bytom sa rozumie miestnosť alebo súbor miestností, ktoré sú oddelené od zvyšnej časti domu a spolu s príslušenstvom bytu slúžia na trvalé uspokojovanie bytových potrieb ako samostatná bytová jednotka.“ (Poznámka: Termín bytová jednotka v zákone nie je definovaný)

Iné zdroje 
 „súbor obytných miestností s príslušenstvom tvoriacich jeden stavebno-technických celok“
 „súbor priestorov pod jedným uzáverom, určený na bývanie jednotlivca alebo jednej rodiny“
 „zjednotený súbor priestorov určený na bývanie jednotlivca alebo rodiny“
 „miestnosti na bývanie tvoriace celok, bytová jednotka, príbytok“
 „miestnosti (miestnosť) na bývanie, príbytok“
 „skupina miestností v dome tvoriaca obývací, sprav. uzavretý celok; obydlie, príbytok“

Definícia bytovej jednotky
 Bytová jednotka to isté ako byt (pričom ako definícia bytu je uvedené: „súbor obytných miestností s príslušenstvom tvoriacich jeden stavebno-technických celok“)
 Bytová jednotka je „jedna alebo viac obytných miestností, ak spolu s príslušenstvom tvoria samostatne prístupný stavebný alebo dispozičný celok“ (pričom byt je na tej istej strane textu definovaný inak - pozri vyššie)
 „Bytová jednotka je miestnosť alebo niekoľko miestností a ich príslušenstvo v trvalej budove alebo v jej štrukturálne oddelenej časti, ktorá spôsobom, akým bola postavená, prebudovaná, zmenená a tak ďalej, je určená na súkromné bývanie. Mala by mať samostatný vchod na ulicu (priamy alebo cez záhradu alebo pozemok) alebo do spoločného priestoru v rámci budovy (schodište, chodba, hlavná chodba a tak ďalej). Oddelené miestnosti na bývanie, ktoré sa jasne majú používať ako súčasť obydlia, by sa mali považovať za súčasť obydlia. Bytovú jednotku preto môžu tvoriť samostatné budovy v rámci toho istého oploteného pozemku za predpokladu, že sú jasne určené na obývanie tou istou súkromnou domácnosťou.“
 Bytová jednotka je „vymedzená časť bytového domu, ktorá môže mať svojho vlastníka“ podľa zákona o vlastníctve bytov (Táto definícia je odvodená z definície pojmu „jednotka“, zavedeného v českom zákone o vlastníctve bytov platnom do roku 2013: „Jednotka je byt alebo nebytový priestor alebo rozostavaný byt alebo rozostavaný nebytový priestor ako vymedzená časť domu podľa tohto zákona“. Aktuálna definícia „jednotky“ v českom práve je uvedená v občianskom zákonníku a je iná než predchádzajúca, lebo zahŕňa aj spoločné časti domu a pozemku: „Jednotka zahŕňa byt ako priestorovo oddelenú časť domu a podiel na spoločných častiach nehnuteľnosti vzájomne spojené a neoddeliteľné.“)

Charakteristika 
Zo stavebného hľadiska sa byty líšia:
 základným určením (byt pre dvojgeneračnú rodinu vs.byt pre viacgeneračnú rodinu, byt pre zdravého občana vs. bezbariérový byt a pod.)
 materiálu stien (kameň, tehla, popolčeková kváder, betónový panel, spracované drevo a pod.)
 veľkosťou (počet obytných miestností, podlahová plocha)
 polohou (mesto, dedina a pod.)
 budovou, v ktorej sa nachádza (budova môže byť bytový dom alebo rodinný dom a môže byť nízka alebo vysoká)
 rozsahom základného prevádzkového zariadenia (druh kúpeľne, záchod, rozvody elektriny, vody, plynu atď.)
 spôsobom vykurovania

Byt má poskytovať zvukovú, svetelnú, tepelnú, ventilačnú a psychickú pohodu pre svojich obyvateľov.

Zo sociologického hľadiska je byt spôsob uspokojenia potreby bývať, ktorá zahŕňa potrebu ochrany pred počasím, potrebu zabezpečenia hygieny, stravovania, odpočinku, vzdelávania, výchovy, intimity a rodinného života. Užívateľom bytu je väčšinou bytová domácnosť. Byt a bytová domácnosť vytvárajú tzv. bytovú situáciu. Od roku 1992, keď bol zrušený zákon o hospodárení s bytmi, nie je na Slovensku právne upravený nárok na primerané bývanie.

Referencie 

Bývanie